Title: พระราชกฤษฎีการะบุสัตว์น้ำบางชนิดที่ห้ามมิให้มีไว้ในครอบครองนำเข้ามาในราชอาณาจักร หรือนำไปปล่อยในที่จับสัตว์น้ำ พ.ศ.2513

ตราพระบรมราชโองการ

ตราพระบรมราชโองการ
พระราชกฤษฎีกา
ระบุสัตว์น้ำบางชนิดที่ห้ามมิให้มีไว้ในครอบครอง
นำเข้ามาในราชอาณาจักร
หรือนำไปปล่อยในที่จับสัตว์น้ำ
พ.ศ. ๒๕๑๓

ภูมิพลอดุลยเดช ป.ร.
ให้ไว้ ณ วันที่ ๒๘
มีนาคม พ.ศ. ๒๕๑๓
เป็นปีที่ ๒๕
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรห้ามมิให้มีปลาน้ำจืดในสกุลเซราซาลมัส (Serasalmus) และไข่ของปลาดังกล่าวไว้ในครอบครอง นำเข้ามาในราชอาณาจักร หรือนำไปปล่อยในที่จับสัตว์น้ำ

อาศัยอำนาจตามความในมาตรา ๑๕๓ ของรัฐธรรมนูญแห่งราชอาณาจักรไทย
และมาตรา ๕๓ แห่งพระราชบัญญัติการประมง พ.ศ. ๒๔๙๐ ซึ่งแก้ไขเพิ่มเติมโดยพระราชกำหนดแก้ไขเพิ่มเติมพระราชบัญญัติการประมง
พ.ศ. ๒๔๙๐ พ.ศ. ๒๕๑๓ กับมาตรา ๕๔ และมาตรา ๕๕ แห่งพระราชบัญญัติการประมง พ.ศ. ๒๔๙๐
จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้

มาตรา ๑  พระราชกฤษฎีกานี้เรียกว่า
พระราชกฤษฎีการะบุสัตว์น้ำบางชนิดที่ห้ามมิให้มีไว้ในครอบครอง
นำเข้ามาในราชอาณาจักร หรือนำไปปล่อยในที่จับสัตว์น้ำ พ.ศ. ๒๕๑๓

มาตรา ๒[๑]  พระราชกฤษฎีกานี้ให้ใช้บังคับตั้งแต่วันประกาศในราชกิจจานุเบกษาเป็นต้นไป

มาตรา ๓  ปลาน้ำจืดที่มีชีวิตในสกุลเซราซาลมัส
(Serasalmus) และไข่ของปลาดังกล่าวเป็นสัตว์น้ำที่ห้ามมิให้มีไว้ในครอบครองนำเข้ามาในราชอาณาจักรหรือนำไปปล่อยในที่จับสัตว์น้ำ

มาตรา ๔  ให้รัฐมนตรีว่าการกระทรวงเกษตรรักษาการตามพระราชกฤษฎีกานี้

ผู้รับสนองพระบรมราชโองการ
จอมพล ถนอม  กิตติขจร
นายกรัฐมนตรี

หมายเหตุ :- เหตุผลในการประกาศใช้พระราชกฤษฎีกาฉบับนี้ คือ เนื่องจากปลาปิรันยา (Piranha) หรือปลาคาริบี (Caribe) ซึ่งเป็นปลาน้ำจืดในสกุลเซราซาลมัส (Serasalmus) และมีแหล่งกำเนิดเดิมอยู่ในแม่น้ำอะเมซอน
ประเทศบราซิล เป็นปลาขนาดเล็ก รูปร่างคล้ายปลาแปบหรือปลาโคก
แต่มีฟันคมและมีนิสัยดุร้ายมาก ชอบอาศัยอยู่เป็นฝูง ชอบรุมกัดกินเนื้อมนุษย์และสัตว์ทุกขนาดเป็นอาหาร
เช่น โค กระบือ ม้า ฯลฯ ที่ลงไปในแม่น้ำลำคลองที่ปลานี้อาศัยอยู่ บัดนี้
ปรากฏว่ามีผู้นำหรือสั่งปลาในสกุลนี้มาจากต่างประเทศ เข้ามาขายในประเทศไทยหลายราย
โดยจำหน่ายเป็นปลาประเภทสวยงาม และแปลกประหลาดกระทรวงเห็นว่า
ถ้าปล่อยให้มีการมีปลาในสกุลนี้ไว้ในครอบครองนำเข้ามาในราชอาณาจักร
และมีการซื้อขายกันต่อไปแล้ว อาจจะมีผู้ผสมพันธุ์ปลาในสกุลนี้ขึ้นจำหน่าย
หรืออาจจะมีผู้นำไปปล่อยในแหล่งน้ำสาธารณะ ปลาสกุลนี้จะขยายพันธุ์และแพร่หลายทั่วไป
จะเป็นอันตรายต่อประชาชน สัตว์เลี้ยงและสัตว์น้ำอย่างยิ่ง
จึงเห็นสมควรห้ามการมีปลาสกุลนี้ไว้ในครอบครอง ห้ามการนำปลาในสกุลนี้เข้ามาในราชอาณาจักร
และห้ามมิให้นำปลาดังกล่าวไปปล่อยในที่จับสัตว์น้ำแห่งหนึ่งแห่งใดเสียโดยด่วน
โดยออกเป็นพระราชกฤษฎีกา อาศัยอำนาจตามความในมาตรา ๕๓ มาตรา ๕๔ และมาตรา ๕๕
แห่งพระราชบัญญัติการประมง พ.ศ. ๒๔๙๐

จุฑามาศ/ปรับปรุง
๒๔ กรกฎาคม ๒๕๕๘

[๑] ราชกิจจานุเบกษา
เล่ม ๘๗/ตอนที่ ๒๗/ฉบับพิเศษ หน้า ๕/๓๐ มีนาคม ๒๕๑๓